МОТИВИ 
[bookmark: _GoBack]КЪМ ПРОЕКТ НА НАРЕДБА ЗА ОРГАНИЗАЦИЯ НА ДВИЖЕНИЕТО В ОБЩИНА ЯМБОЛ СЪГЛАСНО ЧЛ. 28 ОТ ЗАКОНА ЗА НОРМАТИВНИТЕ АКТОВЕ

1. Причини, които налагат приемането на изменението:
Необходимостта от приемането на Наредба за организация на движението в Община Ямбол е свързана с нуждата от създаване на единна, ясна и актуална местна нормативна уредба, която да регламентира организацията на движението на пътни превозни средства на територията на общината, както и контрола по спазването на въведените правила. Към настоящия момент отделни правила, свързани с организацията на движението, обществения транспорт, платеното паркиране и контрола, се съдържат в различни общински нормативни актове. С проекта се цели тези обществени отношения да бъдат уредени систематично и последователно в самостоятелна наредба.
Проектът определя правилата за организация на движението в Община Ямбол, включително по отношение на посоките на движение, пътните знаци и маркировка, пешеходните пространства, мерките за безопасност на движението, временната организация при извършване на строителни и ремонтни дейности, обществения транспорт, таксиметровия превоз, движението на пътни превозни средства с животинска тяга, организацията и режимите за паркиране, включително условията и реда за ползване на зоните за кратковременно платено паркиране „Синя зона“, както и контрола по спазването на въведените правила.
 
2. Цели, които се поставят
С приемането на Наредбата се цели създаването на ясна, последователна и цялостна уредба на организацията на движението и паркирането на територията на Община Ямбол, съобразена с действащото законодателство и с конкретните условия и потребности на града.
Целта е да бъдат определени по ясен и разбираем начин правилата за движение и паркиране, използването на уличната инфраструктура и обществените пространства, организацията на обществения транспорт, както и мерките за осигуряване на безопасността на всички участници в движението.
С проекта се цели също по-добра организация на паркирането, включително чрез ясно определяне на зоните за платено паркиране, условията и различните режими за тяхното ползване.
3. Финансови и други средства, необходими за прилагането на новата уредба
Прилагането на Наредбата не изисква допълнителен финансов ресурс, тъй като предвидените правила са свързани с дейности, които и към настоящия момент се осъществяват от Община Ямбол.

4. Очаквани резултати от прилагането
От прилагането на Наредбата се очаква да се постигне по-ясна и ефективна организация на движението и паркирането на територията на Община Ямбол. Очаква се въвеждането на единна нормативна уредба да улесни както гражданите и бизнеса при прилагането на различните режими, така и общинските органи и служби при осъществяването на контрол.

5. Анализ за съответствие с правото на Европейския съюз
Предлаганият проект на Наредба е разработен при съобразяване с действащото национално законодателство и приложимите изисквания на правото на Европейския съюз.

Във връзка с чл. 26, ал. 4 от Закона за нормативните актове, в 30-дневен срок от публикуване на настоящото обявление на Портала за обществени консултации и на официалната интернет страница на Община Ямбол се приемат предложения и становища относно проекта на Наредба за организация на движението в Община Ямбол на e-mail: yambol@yambol.bg или в Центъра за административно обслужване на гражданите в сградата на Община Ямбол, ул. „Г. С. Раковски“ № 7;

